Vijećnica i Hotel Kajzer

Vijećnica i Hotel Kajzer nalaze se u Gradiški. Proglašeni su za nacionalni spomenik Bosne i Hercegovine. Historija Nakon austrougarske okupacije Gradiška postaje kotarsko mjesto u banjalučkom okrugu i 1882. godine preimenovana je u Gradiška. Gradska vijećnica i hotel Kajzer izgrađeni su u gradskom jezgru Tekija, na obali Save, u neposrednoj blizini tvrđave Berbir. Gradnja je počela krajem 1880, a zavržena 1900. godine. Nije poznato ime projektanta. Nakon Drugog svjetskog rata objekti su povezani dogradnjom aneksa, za potrebe općine. Tom prilikom hotel je i renoviran. Vijećnica je sve do 2007 služila za potrebe gradske uprave. Projektom iz 2008, koji je finansirala općina, oba objekta postaju prostori Zavičajnog muzeja, multimedijalnog centra i Narodne biblioteke. Do 2017. Vijećnica još uvijek nije renovirana. Opis Vijećnica građena je u istom maniru kao i sljedeći objekti: Sarajevska vijećnica (po projektu Aleksandra Viteka i Ćirila Ivekovića), željeznička stanica u Brodu (po projektu Hansa Niemeczeka), gradska vijećnica u Brčkom (po projektu Aleksandra Viteka i Ćirila Ivekovića). Dimenzije Vijećnice su 34,50 x 19,50 metara, sa prizemljem i jednim spratom. U unutrašnjosti oslikana je svečana sala ili sala za vjenčanje, sa detaljima raznih boja. Na spoju zidnih površina i tavanice su lučni vijenci. Fasada se ističe naglašenim horizontalno bojenim trakama, sa naglašenim vijencom koji ističe spratnost objekta, kao i ravnomjernim nizom prozora. Građena je u takozvanom pseudomaurskom stilu, pod jevrejskim uticajem, što objašnjava prisustvo Davidove zvijezde, ali i drugih jevrejskih ornamenata, koji se nalaze na Gradskoj vijećnici. Dekorativni elementi uređenja u vidu potkovičastih lukova na prozorima, lukovičaste kupole, horizontalno bojene linije na fasadi, reljefni ornamenti, upotreba motiva u obliku zvijezda predstavljaju elemente istoricizma, odnosno pseudomaurskog manira. Ovaj metod arhitektonskog izraza pojavljuje se nekoliko godina po dolasku austrougarske vlasti i predstavlja pojavu dekorativnih elemeneta preuzetih iz islamske kulture sjeverne Afrike i Španije. Ovim se željelo iskazati uvažavanje lokalne tradicije i stvaranje nove, kao produkt susreta dviju kultura. Zavičajni muzej U nekadašnjem hotelu Kajzer je Zavičajni muzej u kojem se nalazi arheološka zbirka predmeta sa lokaliteta u okolini Gradiške i zbirka fotografija i predmeta iz Drugog svjetskog rata. Muzej nema stalnu postavku a svi predmeti su u neadekvatnim uslovima. Zbirka trenutno ima oko 4500 muzejskih predmeta, od kojih je 605 invertanisano. Muzej se uglavnom bavi izložbenom aktivnošću likovnog karaktera sa pratećim katalozima. Reference Vanjski linkovi Zvanična stranica općine Gradiška Vijećnica i Zavičajni muzej Arhivirano 4. 3. 2017. na Wayback Machine